राष्ट्रीय खेलों का समापन होगा शनिवार को  
समापन समारोह के दौरान होने वाले रंगारंग कार्यक्रम में सैकड़ों कलाकार झारखण्ड की संस्कृति की झांकी पेश करेंगे।
34वें राष्ट्रीय खेलों का समापन शनिवार को होगा। समापन समारोह के दौरान होने वाले रंगारंग कार्यक्रम में सैकड़ों कलाकार झारखण्ड की संस्कृति की झांकी पेश करेंगे।  समापन समारोह में केंद्रीय खेल मंत्री अजय माकन के शिरकत करने की उम्मीद है लेकिन प्रधानमंत्री मनमोहन सिंह इसके लिए रांची नहीं पहुंच सकेंगे।  12 फरवरी को शानदार उद्घाटन समारोह के साथ शुरू हुए इन खेलों के समापन के मौके पर बॉलीवुड की सबसे चर्चित अभिनेत्री कैटरीना कैफ और गायक शान के कार्यक्रम पेश करने की उम्मीद है।  इसके अलावा रिएलिटी शो बिग-बॉस-3 में हिस्सा ले चुकीं जर्मनी की मॉडल क्लाउडिया अपना जलवा बिखेरने पहले ही यहां पहुंच चुकी हैं।  35वें राष्ट्रीय खेलों का आयोजन केरल में होना है। समापन समारोह के दौरान केरल के 100 कलाकार प्रदेश की झांकी पेश करेंगे।    इसमें केरल का पारंपरिक मार्शल आर्ट कल्लारीपायाट्टू खास आकर्षण होगा। इसके अलावा केरल के लोक कलाकार भी इसमें हिस्सा लेंगे।